The Beatles-ის დისკოგრაფია
მშობლიურ გაერთიანებულ სამეფოში 1962–1970 წლებში The Beatles-ის მიერ გამოცემული იქნა 12 სტუდიური ალბომი, 13 EP და 22 სინგლი. თუმცა, ჯგუფის საერთაშორისო დისკოგრაფია არეულია, რაც ძირითადად განპირობებულია ალბომების სხვა ქვეყნებში გამოცემული განსხვავებული ვერსიებით, განსაკუთრებით ადრეულ წლებში Capitol Records-ზე, აშშ-ში. The Beatles-ის დისკოგრაფია თავდაპირველად გამოდიოდა გრამფირფიტის ფორმატში, სრული გრამფირფიტების, მოკლე EP-ებისა და სინგლების სახით. წლების განმავლობაში კოლექცია გამოიცა აუდიოკასეტებზე, 8 ფირიან კარტრიჯებზე, CD-ებსა და USB მეხსიერებაზეც, MP3 და 24 ბიტიანი FLAC ფაილების სახით. მიუხედავად იმისა, რომ ამ დისკოგრაფიას დაემატა საარქივო მასალა და ერთმანეთში არეული რემიქსები, ძირითადი, ჩაწერილი 1960-იან წლებში, შედგება 217 სიმღერისგან (მათ შორის არის 4 სიმღერა ორი სხვადასხვა ვერსიის სახით და 2 სიმღერა გერმანულად) და მუსიკის დაახლოებით 10 საათიანი ხანგრძლივობის მასალისგან. ალბომები ძირითადად გამოიცემოდა მონო და სტერეო ჩანაწერების სახით. ვინაიდან ამ პერიოდში ძირითადად პოპულარული იყო მონო პლეერები, The Beatles და პროდიუსერი ჯორჯ მარტინი დიდ დროს უთმობდნენ ჩანაწერების მონო მიქსების მომზადებას. The Beatles მონაწილეობდა სტუდიაში მხოლოდ პირველი ოთხი ალბომის მონო მიქსის შედგენაში, ხოლო სტერეო მიქსები მათი ზედამხედველობის გარეშე მზადდებოდა. თუმცა, 1960-იანი წლების დასასრულს სტერეო პლეერებმა პოპულარობა შეიძინეს და ჯგუფის უკანასკნელი ორი ალბომი, Abbey Road და Let It Be მხოლოდ სტერეო მიქსებით სახით არის გამოცემული. 1968 წლიდან ბრიტანეთსა და აშშ-ში, დაწყებული სინგლით „Hey Jude“ და ალბომით The Beatles (რომელიც უფრო მეტად არის ცნობილი, როგორც White Album), ახალი ჩანაწერები გამოდიოდა ლეიბლზე Apple. Parlophone-ის და Capitol-ის ნომრები კატალოგში კი კვლავ გამოიყენებოდა საკონტრაქტო მიზეზების გამო. The Beatles-ის ბრიტანული დისკოგრაფია CD-ზე 1980-იანი წლების ბოლოს გამოიცა. პირველი ოთხი ალბომის ოფიციალური გამოცემის მიხედვით, ისინი მონო ვერსიების სახით იქნა გამოცემული. სხვა ალბომები მხოლოდ სტერეო ვერსიების სახით გამოვიდა. თუმცა, ამ დისკზე წარმოდგენილი ციფრულად გადატანილი ჩანაწერები XXI საუკუნის სტანდარტებს აღარ შეესაბამებოდა და 2005 წლიდან ოთხი წლის განმავლობაში მიმდინარეობდა უკანასკნელი ტექნოლოგიის დახმარებით ორიგინალური ჩანაწერების რემასტერინგის პროცესი. Apple-მა და EMI-მ The Beatles-ის კატალოგის ეს ვერსია CD-ებზე გამოსცეს 2009 წლის 9 სექტემბერს, როგორც მონო, ასევე სტერეო ვერსიების სახით.